অনূর্ধ্ব-১৯ দলের কোচ হয়ে যুব বিশ্বকাপে ভারতকে ফাইনালে তুলেছিলেন। এবার আইপিএল-৯ তে সম্পুর্ণ নতুন ভূমিকায় দেখা যাবে রাহুল দ্রাবিড়কে।
দিল্লি ডেয়ারডেভিলস তাঁদের নতুন মেন্টর হিসেবে ‘মিস্টার ডিপেন্ডেবেল’-কে নিযুক্ত করেছে। দলের টেকনিক্যাল ডিরেক্টর হয়েছেন জুবিন বাহরুচা। আসলে গত দুই মরসুমে ব্যর্থতার পরে গোটা কোচিং টিমটাই বদলে ফেলেছে দিল্লি। দলের চিফ কোচ হিসেবে কাজ করবেন ভারতীয় দলের প্রাক্তন সহকারী কোচ প্যাডি আপটন। দলের ব্যাটিং কোচের 
দায়িত্ব পেয়েছেন ভারতের দুই প্রাক্তন ব্যাটসম্যান এস শ্রীরাম এবং প্রবীণ আমরে। বোলিং পরামর্শদাতা হিসাবে টি এ শেখরকে দায়িত্ব দেওয়া হয়েছে। এর আগেও রাজস্থান রয়্যালেস দ্রাবিড়, আপটন এবং বাহরুচা একসঙ্গে কাজ করেছেন। এই ত্রয়ীর হাত ধরেই এবার আইপিএলে সাফ্যলের খোঁজে দিল্লির ফ্র্যাঞ্চাইজি দল। নতুন 
দায়িত্ব পেয়ে তিনি যথেষ্টই উত্তেজিত বলে জানিয়েছেন দ্রাবিড়। তাঁর আরও দাবি, এবারে দিল্লির যা দল রয়েছে, তাতে সাফল্য আসবে বলেই তিনি বিশ্বাস করেন।
রাজস্থান রয়্যালসেও টিম ডিরেক্টর এবং মেন্টর হিসেবে কাজ করেছিলেন প্রাক্তন ভারতীয় অধিনায়ক। কিন্তু লোধা কমিটির সুপারিশ মেনে দুই মরসুমের জন্য সাসপেন্ড হয়েছে রাজস্থান। অন্যদিকে, দুই মরসুমে পর পর ব্যর্থতার পরে দিল্লির কোচের দায়িত্ব থেকে গ্যারি কার্স্টেনকেও সরিয়ে দেওয়া হয়েছিল। একই সঙ্গে পুরো কোচিং টিমই বদলে দেওয়া হয়েছে।